Десанка Цоца Ђорђевић
Десанка Цоца Ђорђевић (Београд, 1878 — 1946) била је једна од најобразованијих српских и београдских позоришних глумица и оперетских певачица и вишегодишњи члан Народног позоришта у Београду, писац драма, прозе (романа) и преводилац.

Живот и каријера 
Рођена је 1878. године у Београду у коме је завршила основну школу и седам разреда гимназије. Затим је редовно школовање наставила у Бечу. У институту Нотр Дам де Сион где је учила немачки, француски, енглески језик и музику (клавир и певање). 

У двадесетој година удала се за српског конзула у Будимпешти, Миливоја Барјактаревића. У Будимпешти, након што је савладала мађарски језик, занима се за позориште. 

Након што се развела од мужа 1904. године, исте године дебитовала је у Народном позоришту у Београду као глумица и била је веома успешна. У драми је неговала првенствено домаћи репертоар: „Хасанагиница”, „Смрт мајке Југовића”, „Народни посланик”...

Након што је напустила Народно позориште наступала је у оперетама, најчешће као кокета и љубавница. Међутим због тешке болести вратила се драми и играла је у приватним позориштима, Ђорђа Протића, Бране Цветковића, Рудолфа Млинарижа...али само лагане улоге. Последња улога била јој је мала (улога баба Макране), али мајсторски изведена, у једночинки Властоја Д. Алексијевића „Узбуна” 24. маја 1944. године.

Последње уметничке дана провела је у Позоришту Удружења глумаца, али не као глумица, већ као секретарица, преводитељка и редитељка. Преводила је дела из драмске уметности, углавном са француског и немачког. Овим преводима драма преплавила је „лаким жанром” сцене бројних путујућих драмских група. И док је као преводилац била популарна, као књижевница која је написала око 80 дела остала је готово незапажена у српској књижевности.

Преминула је, највероватније, 1946. године у Београду, где је и сахрањена на Новог гробљу. Извесно време после њене смрти њена дела су и даље била на репертоару многих сцена. Непосредно пред смрт радила је на преводу комедију у три чина „Амор и компанија” са француског језика.

Библиографија 
Драме
 Забушанти 
 Оскаров свадбени пут 
 Председниковица 
 Златно руно 
 Корали и комп. 
 Бечлија у харему 
 Моја жена нема шика 
 Силом милионар 
 Пут у пустињу Гоби 
 Тражи се дружбеница 
 Шоља 
 Теткино настраданије 
 Пресело му 
 На трећем спрату 
 Теремтете 
 Успомене (1904)
Преводи
 Госпођица моја мама 
 Господин Алфонс 
 Бисерна огрлица

Извори

Спољашње везе 
 Десанка Цоца Ђорђевић  — knjizenstvo.etf.bg.ac.rs 
 Поводом 40-годишњице рада Десанке Ђорђевић на позоришној уметности, "Српски народ", 15. јула 1944

Рођени 1878.
Умрли 1946.
Уметници из Београда
Српски преводиоци
Српски драматурзи
Српске књижевнице
Српске глумице
Сахрањени на Новом гробљу у Београду
Глумци из Београда
Књижевници из Београда